VW præsenterer opladningsrobot til elbiler

Forestil dig, at du ikke længere behøver at lede efter en ladestation til elbilen, men at ladestationen kommer til dig, Det er den grundlæggende ide i et nyt koncept fra VW, hvor autonome opladningsrobotter selv kører hen til parkerede biler og fylder strøm på dem – i eksempelvis parkeringskældre.

Opladningen bestilles via en app, hvorefter robotten selv finder frem til bilen, åbner dækslet til opladeren og tilslutter stikket. Alt imens bilens ejer for længst er gået i gang med sine ærinder.

– Den mobile opladningsrobot vil udløse en revolution, når det handler om opladning i forskellige parkeringsfaciliteter, såsom parkeringspladser og parkeringskældere, fordi vi bringer opladningsinfrastrukturen til bilen og ikke omvendt. Med dette gør vi næsten alle parkeringspladser elektriske uden komplekse individuelle infrastrukturforanstaltninger, fortæller Mark Möller, der er udviklingschef hos Volkswagen Group Components.

Grafik fra VW der beskriver konceptet (klik for større udgave).

Systemet består af en selvkørende robot og så selve batteriet, kaldet ”batterivognen”, der efterlades ved bilen mens robotten arbejder videre med andre biler. I konceptet indeholder hver batterivogn omkring 25 kWh og kan oplade med en hastighed på op til 50 kW.

Robotten er udstyret med kameraer, laserscannere og ultrasoniske sensorer, så den kan orientere sig – og ikke mindst undgå andre bilister, når den bevæger sig rundt i parkeringsanlægget.

VW argumenterer for, at konceptet vil betyde færre installationsomkostninger, da hele systemet fylder langt mindre end en traditionel opladerstation – og ikke kræver specialinstallationer på den enkelte parkeringsplads.

– Det er en visionær prototype, der kan realiseres ret hurtigt, hvis de generelle forhold er rigtige, fortæller Möller i en pressemeddelelse.

VW har lavet en video, der demonstrerer konceptet:

https://youtu.be/yMC1H__xL3Y

VW præsenterer opladningsrobot til elbiler