VW gør klar til at præsentere helt ny ID-model næste måned

Tyske VW har udsendt et billede af et helt nyt elektrisk ID-koncept, der skal afsløres i næste måned. Bilen er en sedan-model og den femte ID-model vi ser, efter lanceringen af golf-afløseren ID.3, SUV’en ID.4 og de to koncepter ID Crozz og ID Buzz.

Hidtil har VW koncentreret sig om Europa – ikke mindst fordi der efter nytår træder nye EU-regler i kraft, der giver bøder for CO2-udledning fra biler. Men nyhedssitet Electrek spekulerer i, at denne nye ID-model også vil blive sendt ud på det amerikanske marked.

Konceptet skal vises frem under udstillingen Building an Electric Future på Petersen Automotive Museum i Los Angeles den 19. november. Klaus Bischoff, der er direktør for Volkswagen Design følger billedet op med følgende udtalelse:

– Building an Electric Future giver et kig bag kulisserne, hvor den nye tidsalder for elektrisk og autonom mobilitet sker. Udstillingen viser forskellige perspektiver set fra både designeren, producenten og forbrugerens synspunkter. Der er ingen bedre mulighed for at starte denne fantastiske udstilling end med verdenspremieren for vores nyeste medlem af ID. familien.

Her er billedet, som VW har sendt ud, i al sin herlighed:

VW gør klar til at præsentere helt ny ID-model næste måned